text: Færre penge til de tyske danskere
  05 maj 2010 kl. 10.21
  Det tyske mindretal i Danmark skal spare op til halvanden million kroner, og det efter tilskuddet fra den tyske stat og landsdelsregering allerede er blevet beskåret.
  Dansk-tyskerne går en fattig tid i møde. Ifølge formanden for mindretallets organisation, Bund Deutscher Nordschleswiger, Hinrich Jürgensen, mister dansk-tyskerne en stor del af det tilskud, de tidligere har fået fra Tyskland, skriver Jydske Vestkysten i dag. Hinrich Jürgensen forklarer, at der ikke var meget på kistebunden i forvejen.
   
  - Berlin reducerer forbundsregeringens tilskud med seks millioner, og fra Kiel har vi lige fået at vide, at vi skal spare 10 procent af det beløb, der er stillet os i udsigt fra landsdelsregeringen. Det betyder, at vi allerede her i indeværende år skal ud og finde halvanden million kroner yderligere i forhold til de besparelser, vi allerede har gennemført, forklarer Hinrich Jürgensen til avisen.
   
  For 13 år siden var tilskuddet en tredjedel mere værd, når man iberegner inflation og valutadifferencer, vurderer han.
  